EUROOPAN PARLAMENTIN PÄÄTÖSLAUSELMA (EU) 2022/1753,

annettu 4 päivänä toukokuuta 2022,

joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan elintarviketurvallisuusviranomaisen (EFSA) talousarvion toteuttamisesta varainhoitovuonna 2020

EUROOPAN PARLAMENTTI, joka

— ottaa huomioon päätöksensä vastuuvapauden myöntämisestä Euroopan elintarviketurvallisuusviranomaisen talousarvion toteuttamisesta varainhoitovuonna 2020,

— ottaa huomioon työjärjestyksen 100 artiklan ja liitteen V,

— ottaa huomioon ympäristön, kansanterveyden ja elintarvikkeiden turvallisuuden valiokunnan lausunnon,

— ottaa huomioon talousarvion valvontavaliokunnan mietinnön (A9-0115/2022),

A. toteaa, että Euroopan elintarviketurvallisuusviranomaisen tulo- ja menotaulukon mukaan (1) sen lopullinen talousarvio varainhoitovuodeksi 2020 oli 103 023 255,80 euroa, mikä merkitsee 27,60 prosentin lisäystä vuoteen 2019 verrattuna ja johtuu pääasiassa viranomaiseen liittyvien toimintamenojen kasvusta; toteaa, että viranomaisen talousarvio rahoitetaan pääasiassa unionin talousarviosta;

B. ottaa huomioon, että tilintarkastustuomioistuin on todennut kertomuksessaan viranomaisen tilinpäätöksestä varainhoitovuodelta 2020 saaneensa kohtuullisen varmuuden siitä, että viranomaisen tilit olivat luotettavat ja tilien perustana olevat toimet olivat lailliset ja sääntöjenmukaiset;

Talousarvio- ja varainhallinto

1. panee tyytyväisenä merkille, että varainhoitovuonna 2020 toteutetun talousarvion seurannan tuloksena talousarvion toteutusaste oli 100 prosenttia, mikä merkitsee hienoista 0,01 prosentin lisäystä vuoteen 2019 verrattuna; panee lisäksi merkille, että maksumäärärahojen käyttöaste oli 88,41 prosenttia, mikä merkitsee 3,04 prosentin vähennystä vuoteen 2019 verrattuna;

Toiminnan tuloksellisuus

2. panee tyytyväisenä merkille viranomaisen panoksen elintarvike- ja rehuketjun turvallisuuteen unionissa ja sen huomattavat ponnistelut sen antaessa unionin riskinhallinnasta vastaaville tahoille kattavaa, riippumatonta ja ajantasaista tieteellistä neuvontaa elintarvikeketjua koskevista kysymyksistä, viestiessä saavuttamistaan tuloksista ja niiden taustalla olevista tiedoista suurelle yleisölle selkeällä tavalla sekä toimiessa yhteistyössä asianomaisten osapuolien ja institutionaalisten kumppanien kanssa edistääkseen unionin elintarvikkeiden turvallisuutta koskevan järjestelmän johdonmukaisuutta ja luottamusta siihen;

3. korostaa, että vuonna 2020 viranomainen saattoi päätökseen 697 kysymyksen käsittelyn tieteellisten tuotosten, teknisten raporttien ja taustajulkaisujen muodossa; pitää myönteisenä viranomaisen oikea-aikaista tukea päätöksentekijöille tieteellisten tuotosten tarjoamisessa Euroopan parlamentin antamien toimeksiantojen mukaisesti pääasiassa eläinten terveyden ja hyvinvoinnin, mehiläisten terveyden, kanien hyvinvoinnin, eläinkuljetusten ja mikrobilääkeresistenssin aloilla, mukaan lukien ulkoisten tutkimus- ja tapahtumaraporttien muodossa;

4. korostaa vastuullisen, eettisen ja ajantasaisen sekä tieteeseen perustuvan lähestymistavan merkitystä eläinten hyvinvoinnin parantamisessa; suhtautuu tältä osin myönteisesti viranomaisen työhön Pellolta pöytään -strategian valmistelemiseksi;

5. muistuttaa, että parlamentti esitti vuonna 2020 kaksi vastalausetta torjunta-aineissa käytettävien tehoaineiden hyväksynnän voimassaoloaikojen pidentämisestä, koska ne täyttävät poissulkemisperusteet, minkä vuoksi niiden käyttöä ei pitäisi sallia unionissa (2); kehottaa viranomaista nopeuttamaan kaikkien tehoaineita koskevien tarkastelukertomusluonnosten arviointia ja tekemään kaikkensa, jotta raportoivat jäsenvaltiot voivat nopeuttaa uudelleenarviointiprosessia, jotta vältetään vaarallisten torjunta-aineiden hyväksynnän voimassaoloaikojen pidentäminen, ja korostaa, että myös biosidien uudelleenarvioinnin viivästyminen on erityisen huolestuttavaa ja että tämän ratkaisemiseksi tarvitaan lisätoimia;

6. panee tyytyväisenä merkille, että viranomainen on siirtymässä käyttämään uusinta teknologiaa soveltamalla uusia vaihtoehtoisia menetelmiä ja tekoälyä eläinkokeisiin perustuvien testausmenetelmien täydentämiseksi; toteaa, että viranomainen teki yhdessä Euroopan kemikaaliviraston ja Euroopan tautienehkäisy- ja -valvontakeskuksen sekä viiden muun viraston kanssa stressitestejä tieto- ja viestintätekniikkajärjestelmilleen ennen täydellisten etätyöjärjestelyjen käyttöönottoa, mikä antoi lisätakeita tieto- ja viestintätekniikkajärjestelmien toiminnasta ennen kattavaan etätyöhön siirtymistä; kannustaa viranomaista lisäämään myös muiden toimielinten kanssa tekemässään yhteistyössä ponnistelujaan eläinten hyvinvoinnin suojelun lisäämiseksi ja eläinkokeettomien menetelmien käytön edistämiseksi;

7. pitää myönteisenä ihmisistä, eläimistä ja elintarvikkeista peräisin olevien zoonoosi- ja indikaattoribakteerien mikrobilääkeresistenssiä koskevan unionin yhteenvetokertomuksen valmistumista, jonka osalta viranomainen teki yhteistyötä Euroopan tautienehkäisy- ja -valvontakeskuksen kanssa; korostaa tässä yhteydessä ongelmaa, joka koskee näiden bakteerien lisääntyvää resistenssiä yleisesti käytetyille antibiooteille;

8. toteaa, että viranomainen käyttää keskeisiä tulosindikaattoreita kattavassa tulosperusteisen hallinnoinnin menettelyssään mitatakseen toiminnastaan saatavaa lisäarvoa erityisesti tieteellisen tiedon jakamisen osalta; toteaa lisäksi, että viranomainen käyttää muita tulosindikaattoreita talousarviohallintonsa tehostamiseksi; toteaa, että kuusi indikaattoria on poistettu ja kaksi lisätty vuonna 2020;

9. panee merkille, että viranomainen on sitoutunut toteuttamaan ydintoimintansa ja käynnisti vuonna 2020 valmistelut Euroopan parlamentin ja neuvoston asetuksen (EU) 2019/1381 (3) täytäntöönpanemiseksi, jotta voidaan kehittää uusia prosesseja, tarkastella henkilöstörakennetta uudelleen ja hyödyntää sen teknologia- ja tiedonhallintavalmiuksia; panee myös merkille, että vuonna 2020 viranomainen pystyi rajoittamaan pandemian vaikutusta toimintansa tuloksellisuuteen ja että tuottavuus laski vain hieman sen ansiosta, että viranomainen oli teknologisesti valmis siirtymään fyysisestä työympäristöstä digitaaliseen työympäristöön riittävän varhaisessa vaiheessa; panee lisäksi merkille, että vuonna 2020 viranomainen kehitti edelleen vuoden 2027 strategiaansa; kehottaa viranomaista tiedottamaan vastuuvapauden myöntävälle viranomaiselle asian edistymisestä;

10. suhtautuu myönteisesti viranomaisen ponnisteluihin vahvistaa yhteistyötään muiden unionin virastojen kanssa keskittyen erityisesti tietämyksen ja parhaiden käytäntöjen jakamiseen ja mahdollisten synergioiden luomiseen perustamalla verkostoja esimerkiksi hankintojen suunnittelun, tieto- ja viestintätekniikan, tekoälyn, ulkoisen viestinnän ja henkilöstöhallinnon aloilla; panee merkille, että viranomainen on toteuttanut tällaisia toimia Euroopan tautienehkäisy- ja -valvontakeskuksen, Euroopan kemikaaliviraston, Euroopan lääkeviraston ja Euroopan ympäristökeskuksen kanssa;

11. panee vuoden 2019 vastuuvapausmenettelyn seurantahuomautusten osalta merkille, että viranomainen on vahvasti samaa mieltä tavoitteesta digitalisoida unionin erillisvirastot; panee merkille, että viranomainen pyrkii vuoden 2027 strategiansa mukaisesti edelleen investoimaan prosessiensa digitalisointiin ja nykyaikaistamaan nykyistä tietoteknistä infrastruktuuria, maksimoimaan yhteistyön ja tietämyksen vaihdon viranomaisen sisällä ja sen ulkopuolella ja varmistamaan siten tieteellisten lausuntojen laajemman, tehokkaamman ja nopeamman saatavuuden; panee lisäksi merkille, että viranomainen edistää komission digitaalistrategiaa osallistumalla terveyden ja elintarviketurvallisuuden pääosaston johtaman, terveyspolitiikan virastojen ja komission yhteistyöaloitteen (HPAC) toimintaan pyrkien tehokkuuteen synergian ja yhteistyön avulla yhteisten digitaalisten ratkaisujen toteuttamisessa;

Henkilöstöpolitiikka

12. toteaa, että 31. joulukuuta 2020 henkilöstötaulukosta oli täytetty 97,46 prosenttia siten, että unionin talousarviossa hyväksytyistä 354 toimesta (vuonna 2019 hyväksyttyjä toimia oli 320) oli täytetty viisi virkaa ja 340 väliaikaista tointa; panee merkille, että vuonna 2020 viranomaisen palveluksessa työskenteli lisäksi 122 sopimussuhteista toimihenkilöä ja 14 kansallista asiantuntijaa;

13. kehottaa komissiota antamaan viranomaiselle asianmukaisesti perustelluissa tapauksissa mahdollisuuden palkata rajoitetuksi ajaksi sopimussuhteisia toimihenkilöitä ylittämättä kuitenkaan viranomaiselle osoitettuja vuotuisia määrärahoja; katsoo, että tällainen joustavuus nopeuttaisi henkilöresurssien puutteesta aiheutuneen työsuman purkamista ja keskeneräisten ja viivästyneiden asiakokonaisuuksien loppuun saattamista; korostaa, että näiden sopimussuhteisten toimihenkilöiden on tietenkin noudatettava viranomaisen riippumattomuutta koskevia sääntöjä;

14. katsoo, että viranomaisen tehtävänä on etsiä aktiivisesti korkean tason asiantuntijoita ja saada heidät osallistumaan viranomaisen työhön tunnustamalla niiden vertaisarvioitujen tutkimusten merkityksellisyys ja luotettavuus omaa tieteellistä analyysiä tehdessään Euroopan parlamentin ja neuvoston asetuksen (EY) N:o 1107/2009 (4) 8 artiklan 5 kohdan mukaisesti;

15. panee merkille viranomaisen ylemmän johdon sukupuolijakauman ja toteaa, että kolme viidestä on naisia (60 prosenttia); panee huolestuneena merkille viranomaisen johtokunnan epätasapainoisen sukupuolijakauman ja toteaa, että kaksitoista viidestätoista on miehiä (80 prosenttia); panee merkille viranomaisen koko henkilöstön sukupuolijakauman, jossa 285 henkilöä (61,03 prosenttia) 467:stä oli naisia; pyytää komissiota ja jäsenvaltioita ottamaan huomioon, että on tärkeää varmistaa sukupuolten tasapuolinen edustus nimitettäessä jäseniä viraston hallintoneuvostoon;

16. panee merkille, että viranomainen jatkoi toimintaansa ja pystyi toteuttamaan työohjelmansa covid-19-pandemiasta huolimatta; panee kuitenkin merkille, että viranomaisen talousarvio muuttui siten, että maksusitoumus- ja maksumäärärahat vähenivät 5 000 000 eurolla, koska covid-19-pandemia vaikutti virkamatkoihin, koulutukseen, energiahuoltoon, ylläpitoon ja fyysisten kokousten peruuttamiseen; panee merkille, että viranomaisen tulot vähenivät vastaavasti epidemiologisen tilanteen vuoksi;

17. panee merkille, että viranomainen suhtautuu myönteisesti vastuuvapauden myöntävän viranomaisen suositukseen ja on täysin tietoinen tarpeesta parantaa maantieteellistä tasapainoa organisaatiossaan, erityisesti unioniin vuonna 2004 liittyneiden jäsenvaltioiden kansalaisten osalta; panee merkille, että viranomainen edistää parhaillaan kohdennettuja aloitteita lisätäkseen houkuttelevuuttaan ja parantaakseen kansallisuusjakaumaa; panee merkille, että viranomainen keskittyy erityisesti lisäämään näkyvyyttään viestintä- ja yhteistyöosaston, EU:n virastojen verkoston sekä muiden kansainvälisten virastojen ja kumppaniorganisaatioiden tuella; panee merkille, että viranomainen pyrkii myös kohdennetusti tarjoamaan avoimia työpaikkojaan aliedustettuihin maihin laajentaakseen hakijajoukkoa käyttämällä LinkedIniä, työnvälitysverkostoja ja kansallisten yhteyspisteiden tukea; kehottaa viranomaista tiedottamaan vastuuvapauden myöntävälle viranomaiselle asiassa saavutetusta edistyksestä;

Hankinnat

18. panee merkille, että viranomainen osallistui hankintavirkailijoiden verkostoon ja otti merkittävästi osaa sen vuoden 2020 työohjelman täytäntöönpanoon ja käynnisti ja allekirjoitti seitsemän virastojen välistä hankintamenettelyä vuonna 2020, mikä johti arviolta 2,1 miljoonan euron säästöihin unionin talousarviossa; panee merkille, että viranomainen johti seitsemää yhdeksästä virastojen välisestä menettelystä, joiden tuomat säästöt ovat arviolta yhteensä 2,4 miljoonaa euroa; panee tyytyväisenä merkille, että viranomainen jatkaa yhteistyötä muiden unionin virastojen, kuten Euroopan kemikaaliviraston, Euroopan tautienehkäisy- ja -valvontakeskuksen, Euroopan lääkeviraston ja Euroopan ympäristökeskuksen kanssa, jotta voidaan kartoittaa mahdollisuuksia yhteisiin hankintoihin yhteisillä tieteellisillä alueilla; kehottaa viranomaista tiedottamaan vastuuvapauden myöntävälle viranomaiselle asian edistymisestä;

Eturistiriitojen ennaltaehkäisy ja hallinta sekä avoimuus

19. panee merkille viranomaisen nykyiset toimet ja jatkuvat pyrkimykset varmistaa avoimuus, eturistiriitojen ennaltaehkäisy ja hallinta sekä väärinkäytösten paljastajien suojelu; pitää valitettavana, että viranomainen ei julkaise henkilöstönsä ansioluetteloita verkossa; kannustaa viranomaista toteuttamaan asiaa koskevia toimia;

20. kannustaa lisäämään avoimuutta sidosryhmiä ja erityisesti kansalaisjärjestöjä kohtaan; tukee viranomaisen strategista tavoitetta edistää edelleen kumppanuuksia muiden virastojen, kansainvälisten järjestöjen ja kolmansien maiden kanssa kohti yhteinen terveys -ekosysteemiä unionissa ja jatkaa yhteistyötä sidosryhmiensä ja suuren yleisön kanssa asianmukaisten foorumien kautta, minkä pitäisi tuottaa lisää mittakaavaetuja;

21. panee merkille viranomaisen pyrkimykset lieventää työntekijöidensä eturistiriitoihin liittyviä huolenaiheita; toteaa, että eturistiriitoja koskevia normeja voidaan edelleen vahvistaa;

22. panee merkille, että vuonna 2020 viranomainen havaitsi ja käsitteli 31 eturistiriitaa ulkoisia asiantuntijoita koskevien vuotuisten sidonnaisuuksia koskevien ilmoitusten tasolla; panee merkille viranomaisen päättäneen, että yhden asiantuntijan jäsenyys viranomaisen tieteellisessä ryhmässä päättyy; kehottaa viranomaista jatkamaan ponnistelujaan konfliktien ja mahdollisten eturistiriitojen havaitsemiseksi ja käsittelemiseksi ja tiedottamaan vastuuvapauden myöntävälle viranomaiselle;

23. panee merkille vuoden 2019 vastuuvapausmenettelyn seurantahuomautuksista Euroopan oikeusasiamiehen tapauksen osalta, että viranomainen harkitsee sisäisten menettelyjen kehittämistä luottamuksellisten tietojen saatavuuden estämiseksi, kun ilmoitetaan, että henkilöstön jäsen siirtyy toiseen tehtävään viranomaisen ulkopuolelle palvelussuhteensa päätyttyä; kehottaa viranomaista tiedottamaan asian edistymisestä;

Covid-19-pandemiaan liittyvät toimet ja toiminnan jatkuvuus

24. panee merkille, että viranomainen jatkoi toimintaansa ja pystyi toteuttamaan työohjelmansa covid-19-pandemiasta huolimatta; panee kuitenkin merkille, että viranomaisen talousarvio muuttui siten, että maksusitoumus- ja maksumäärärahat vähenivät 5 000 000 eurolla, koska covid-19-pandemia vaikutti virkamatkoihin, koulutukseen, energiahuoltoon, ylläpitoon ja fyysisten kokousten peruuttamiseen; panee merkille, että viranomaisen tulot vähenivät vastaavasti epidemiologisen tilanteen vuoksi;

25. panee merkille viranomaisen lausunnon, jonka mukaan sen hallinto- ja työohjelman rakenne pysyi täysin toimintakykyisenä covid-19-pandemiasta johtuvista rajoituksista ja sulkutoimista huolimatta ja että viranomainen jatkoi toimintaansa ja pystyi toteuttamaan työohjelmansa; panee merkille viranomaisen talousarvioon tehdyt muutokset, eli maksusitoumusten ja maksujen vähenemisen ja vastaavan tulojen vähenemisen, jotka käyvät ilmi yksityiskohtaisesta SARS-CoV-2-vaikutustenarvioinnista, jonka viranomainen toteutti yhteistyössä terveyden ja elintarviketurvallisuuden pääosaston kanssa;

Sisäinen valvonta

26. panee merkille, että viranomainen on arvioinut raportointivuotta koskevat sisäisen valvonnan järjestelmänsä ja todennut, että kaiken kaikkiaan kaikki sisäisen valvonnan osatekijät ja periaatteet olivat käytössä ja toimivat suunnitellusti; panee tyytyväisenä merkille, että viranomainen kuitenkin yksilöi erinäisiä tulevia toimenpiteitä, joilla vahvistetaan edelleen arkaluonteisten tietojen hallintaa, viranomaisen prosessirakennetta, prosessinhallintamenetelmiä sekä riskinhallintaa ja sisäistä valvontaa;

27. panee merkille, että sisäinen tarkastus toteutti tarkastuksen, joka koski tieteellisten tuotosten arviointia ja hyväksymistä elintarvikkeiden ainesosien ja pakkausten alalla, ja antoi lokakuussa 2020 loppukertomuksensa viranomaiselle; panee merkille, että sisäinen tarkastus totesi, että vaikka elintarvikkeiden ainesosia ja pakkauksia koskevien tieteellisten tuotosten arviointi- ja hyväksymisprosessi on yleisesti ottaen asianmukaisesti suunniteltu, vaikuttava ja tehokas, esitettiin yksi erittäin tärkeä tarkastushavainto elintarvikkeiden lisäaineiden ja entsyymien uudelleenarvioinnin tehokkaan ja oikea-aikaisen täytäntöönpanon heikkoudesta;

28. panee merkille, että sisäinen tarkastus aloitti lokakuussa 2020 viranomaisen hankintamenettelyjä ja avustusten myöntämismenettelyjä koskevan sisäisen tarkastuksen; panee merkille, että tarkastus, joka kattaa vuosina 2019 ja 2020 päätökseen saatetut hankintamenettelyt ja avustusten myöntämismenettelyt, julkaistiin vuoden 2021 alkupuoliskolla;

Muita huomautuksia

29. panee merkille, että viranomainen on pyrkinyt varmistamaan kustannustehokkaan ja ympäristöystävällisen työpaikan; panee merkille, että viranomainen on hyväksynyt rakenteellisia ja laitosratkaisuja, joilla pyritään vähentämään energian ja veden kulutusta sekä hiilidioksidipäästöjä;

30. panee merkille viranomaisen pyrkimykset käyttää sosiaalisen median alustoja ensisijaisena välineenä viestintämateriaalinsa levittämisessä sidosryhmien ja kansalaisten tavoittamiseksi; panee merkille, että viranomaisen sosiaalisen median toiminnassa saavutettiin vahvoja tuloksia, sillä seuraajien määrä sosiaalisen median tileillä kasvoi vuositasolla lähes 30 prosenttia vuoteen 2019 verrattuna; panee merkille, että viranomainen jatkoi yhteiskuntatieteellisen etenemissuunnitelmansa täytäntöönpanoa vuonna 2020, mikä antaa viranomaiselle paremman käsityksen kansalaisten riskikäsityksistä ja tietotarpeista ja mahdollistaa puolestaan kohdennetumman ja vaikuttavamman riskiviestinnän; panee lisäksi merkille, että viranomainen jatkoi investoimista verkkosivustoonsa ja digitaalisiin julkaisuihinsa ja että vuonna 2020 toteutettiin erityisiä parannuksia, joihin kuului viranomaisen verkkosivuston isännöinnin siirtäminen Amazonin Web Services -pilveen sekä Drupal 8 -sisällönhallintajärjestelmän päivittäminen; kehottaa viranomaista tiedottamaan viestintästrategiansa ja digitaalisen siirtymänsä edistymisestä;

31. viittaa vastuuvapauden myöntämistä koskevaan päätökseen liittyvien muiden, luonteeltaan yleisten huomautusten osalta erillisvirastojen toiminnan tuloksellisuudesta, varainhoidosta ja sen valvonnasta 4. toukokuuta 2022 antamaansa päätöslauselmaan (5).

(1) EUVL C 114, 31.3.2021, s. 69.

(2) Euroopan parlamentin päätöslauselma 26. marraskuuta 2020 komission täytäntöönpanoasetuksesta (EU) 2020/1511, annettu 16. lokakuuta 2020, täytäntöönpanoasetuksen (EU) N:o 540/2011 muuttamisesta siltä osin kuin on kyse tehoaineiden amidosulfuroni, bifenoksi, klorotoluroni, klofentetsiini, klomatsoni, sypermetriini, daminotsidi, deltametriini, dikamba, difenokonatsoli, diflufenikaani, fenoksaproppi-P, fenpropidiini, fludioksonili, flufenaset, fostiatsaatti, indoksakarbi, lenasiili, MCPA, MCPB, nikosulfuroni, parafiiniöljyt, pikloraami, prosulfokarbi, rikki, triflusulfuroni ja tritosulfuroni hyväksynnän voimassaoloajan pidentämisestä (EUVL C 425, 20.10.2021, s. 87) ja Euroopan parlamentin päätöslauselma 10. kesäkuuta 2021 täytäntöönpanoasetuksen (EU) N:o 540/2011 muuttamisesta siltä osin kuin kyse on tehoaineiden alumiiniammoniumsulfaatti, alumiinisilikaatti, beflubutamidi, bentiavalikarbi, bifenatsaatti, boskalidi, kalsiumkarbonaatti, kaptaani, hiilidioksidi, symoksaniili, dimetomorfi, etefoni, teepuu-uute, famoksadoni, rasvojen tislausjäämät, rasvahapot C7–C20, flumioksatsiini, fluoksastrobiini, flurokloridoni, folpetti, formetanaatti, gibberelliinihappo, gibberelliini, heptamaloksyloglukaani, hydrolysoidut proteiinit, rautasulfaatti, metatsakloori, metributsiini, milbemektiini, Paecilomyces lilacinus kanta 251, fenmedifami, fosmetti, pirimifossi-metyyli, kasviöljyt/rapsiöljy, kaliumvetykarbonaatti, propamokarbi, protiokonatsoli, kvartsihiekka, kalaöljy, hajukarkottimet – eläin- tai kasviperäiset/lampaanrasva, S-metolaklori, suoraketjuiset perhosten feromonit, tebukonatsoli ja urea hyväksynnän voimassaoloajan pidentämisestä 6. toukokuuta 2021 annetusta komission täytäntöönpanoasetuksesta (EU) 2021/745 (EUVL C 67, 8.2.2022, s. 75).

(3) Euroopan parlamentin ja neuvoston asetus (EU) 2019/1381, annettu 20. kesäkuuta 2019, elintarvikeketjuun sovellettavan EU:n riskinarvioinnin avoimuudesta ja kestävyydestä sekä asetusten (EY) N:o 178/2002, (EY) N:o 1829/2003, (EY) N:o 1831/2003, (EY) N:o 2065/2003, (EY) N:o 1935/2004, (EY) N:o 1331/2008, (EY) N:o 1107/2009 ja (EU) 2015/2283 sekä direktiivin 2001/18/EY muuttamisesta (EUVL L 231, 6.9.2019, s. 1).

(4) Euroopan parlamentin ja neuvoston asetus (EY) N:o 1107/2009, annettu 21 päivänä lokakuuta 2009, kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta (EUVL L 309, 24.11.2009, s. 1).

(5) Hyväksytyt tekstit, P9_TA(2022)0196.